Diari Oficial de la Generalitat Valenciana


Sumari del DOGV 9404, del 12-08-2022 (2022/7647)

ORDRE 6/2022, de 10 d'agost de 2022, de la Conselleria d'Hisenda i Model Econòmic, per la qual s'estableixen mesures en relació amb el sistema retributiu a percebre en el període d'1 de juny de 2022 a 31 de desembre de 2022 per les Oficines Liquidadores de Districte Hipotecari per la gestió i liquidació dels Impostos sobre Transmissions Patrimonials i Actes Jurídics Documentats i sobre Successions i Donacions..
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2022/08/10/6/dof/vci/html**

### Dades del document

Número de DOGV
:   9404

Data del DOGV
:   12-08-2022

Secció del DOGV
:   I. DISPOSICIONS GENERALS

Número del document
:   2022/7647


Data del document
:   10-08-2022

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * impost
    * impost sobre transmissions patrimonials
    * recaptació d'impostos
    * legislació
    * fiscalitat

ORDRE 6/2022, de 10 d'agost de 2022, de la Conselleria d'Hisenda i Model Econòmic, per la qual s'estableixen mesures en relació amb el sistema retributiu a percebre en el període d'1 de juny de 2022 a 31 de desembre de 2022 per les Oficines Liquidadores de Districte Hipotecari per la gestió i liquidació dels Impostos sobre Transmissions Patrimonials i Actes Jurídics Documentats i sobre Successions i Donacions.. [2022/7647]  
  
PREÀMBUL  
  
I  
  
El Decret del Consell de la Generalitat Valenciana 209/1987, de 28 de desembre, va atribuir a les Oficines Liquidadores de Districte Hipotecari competències per a la gestió i liquidació de l'Impost sobre Successions i Donacions, autoritzant la conselleria competent en matèria d'hisenda, en el seu article segon, per a la fixació del sistema retributiu per aquesta gestió.  
Per la seua banda, el Decret del Consell de la Generalitat Valenciana 249/1991, de 23 de desembre, va atribuir idèntiques competències a les oficines liquidadores quant a la gestió i liquidació de l'Impost sobre Transmissions Patrimonials i Actes Jurídics Documentats, i habilitava, igualment, la conselleria competent en matèria d'hisenda, en la disposició transitòria i disposició final primera, per a la fixació del seu sistema retributiu.  
La disposició transitòria segona del Decret 3/2019, de 18 de gener, del Consell, d'aprovació de l'Estatut de l'Agència Tributària Valenciana estableix, en l'apartat 1, que les oficines liquidadores de districte hipotecari continuaran exercint les funcions de gestió i liquidació dels impostos sobre transmissions patrimonials i actes jurídics documentats i sobre successions i donacions que tenen atribuïdes pels citats Decrets 209/1987 i 249/1991, del Consell, mentrestant aquests es troben vigents.  
  
L'Ordre de 6 de maig de 1993, de la Conselleria d'Economia i Hisenda, per la qual s'estableix el sistema retributiu a percebre per les Oficines Liquidadores de Districte Hipotecari per la gestió i liquidació dels Impostos sobre Transmissions patrimonials i Actes Jurídics Documentats i sobre Successions i Donacions, estableix els diversos conceptes de retribució, així com les quantitats mínimes i màximes a percebre per determinats conceptes.  
  
II  
  
L'Agència Tributària Valenciana ha iniciat un procés de revisió integral de l'actual sistema de retribució per les labors de gestió tributària dutes a terme per les Oficines Liquidadores de Districte Hipotecari de l'àmbit de la Comunitat Valenciana, que està vigent més de 25 anys, i que no es correspon en gran part amb l'actual sistema de gestió, amb una gran presència de sistemes de presentació telemàtica i integració directa de dades a partir de subministraments automatitzats per part de tercers, i que, a més, a curt termini, i per mor de la necessària adaptació a les obligacions imposades per la normativa general del procediment administratiu, haurà d'incorporar-se plenament a la implantació d'expedients íntegrament electrònics. Això determina la necessitat de concloure a curt termini la revisió dels diferents elements que constitueixen la retribució per la seua actuació gestora i, de manera més àmplia, el conjunt de la col·laboració que presten les oficines liquidadores.  
No obstant això, en tant no s'aprove el nou sistema de retribució a percebre per les oficines liquidadores, existeixen una sèrie de circumstàncies que requereixen una moderació dels costos gestors tributaris. A la situació d'infrafinançament autonòmic de la Comunitat Valenciana, s'ha unit ara una elevada inflació agreujada per la invasió d'Ucraïna per Rússia i la conseqüent guerra. A això, cal sumar el notable increment de transaccions immobiliàries que s'està produint en els últims mesos, en estar actuant la propietat immobiliària com a valor refugi davant les incerteses econòmiques i la inflació. Aquests fets, i tenint en compte els límits pressupostaris, porten a la necessitat de plantejar a curt termini una proposta immediata d'ajust dels honoraris del conjunt de les oficines liquidadores.  
El Deganat Autonòmic de la Comunitat Valenciana del Col·legi de Registradors de la Propietat i Mercantils de la Comunitat Valenciana ha informat que, amb data 13 de juny de 2022 i mitjançant reunió convocada a aquest efecte, es va comunicar la present proposta econòmica d'ajust a tots els liquidadors, per la qual cosa tots ells són coneixedors d'aquesta proposta.  
  
III  
  
En compliment del que s'estableix en l'article 129 de la Llei 39/2015, d'1 d'octubre, del procediment administratiu comú de les administracions públiques, en l'elaboració del present decret s'ha actuat d'acord amb els principis de necessitat, eficàcia, proporcionalitat, seguretat jurídica, transparència i eficiència.  
Les raons exposades fins ací posen de manifest la conveniència d'adoptar la present ordre, en tant no s'aprove de manera definitiva el nou sistema retributiu de les Oficines Liquidadores de Districte Hipotecari de l'àmbit de la Comunitat Valenciana per les labors de gestió tributària que duen a terme.  
S'ha tingut en compte també el principi de proporcionalitat, ja que es recullen les previsions necessàries i imprescindibles per a ajustar els honoraris de les Oficines Liquidadores, per la gestió i liquidació dels Impostos sobre Transmissions patrimonials i Actes Jurídics Documentats i sobre Successions i Donacions, al context econòmic actual i a les limitacions pressupostàries existents; tenint en compte a més que es tracta d'un ajust temporal en tant no s'aprove el nou sistema retributiu, el qual està previst que siga aprovat en els pròxims mesos.  
Alhora, s'ha garantit el principi de seguretat jurídica, perquè es tracta d'una norma coherent, tant amb la legislació estatal i autonòmica vigent com amb la resta de l'ordenament jurídic.  
S'ha observat el principi de transparència, definint clarament en aquest decret els objectius i la justificació de la norma i possibilitant l'accés als documents durant el procés de la seua elaboració, de conformitat amb la Llei 19/2013, de 9 de desembre, de transparència, accés a la informació pública i bon govern, i la Llei 2/2015, del 2 d'abril, de transparència, bon govern i participació ciutadana de la Comunitat Valenciana.  
Finalment, s'ha tingut en consideració el principi d'eficiència, racionalitzant al màxim les càrregues administratives i la gestió dels recursos públics.  
En virtut d'això, de conformitat amb el que es disposa en la normativa citada i fent ús de les facultats que m'han sigut conferides per l'article 5 del Decret 5/2019, de 16 de juny, del President de la Generalitat, pel qual es determinen el nombre i la denominació de les conselleries, i les seues atribucions, per l'article 58 de la Llei 7/2014, de 22 de desembre, de mesures fiscals, de gestió administrativa i financera, i d'organització de la Generalitat i per l'article 28 de la Llei 5/1983, de 30 de desembre, del Consell, a proposta de la Direcció General de l'Agència Tributària Valenciana, i amb els tràmits previs establits en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, així com l'informe de l'Advocacia General de la Generalitat:  
  
  
ORDENE  
  
Article 1. Objecte  
L'objecte de la present ordre és establir un sistema retributiu provisional per al que resta de l'exercici pressupostari, que adeqüe els honoraris de les Oficines Liquidadores de Districte Hipotecari, a les circumstàncies derivades de l'elevada inflació agreujada per la invasió d'Ucraïna per part de Rússia i al notable increment de les transaccions immobiliàries que es ve produint en els últims mesos, en estar actuant la propietat immobiliària com a valor refugi davant les incerteses econòmiques i la inflació, tenint en compte els límits pressupostaris.  
  
Article 2. Ajust de les retribucions de les Oficines Liquidadores de Districte Hipotecari  
Les retribucions a les quals es refereix l'article primer i el paràgraf segon de l'article tercer de l'Ordre de 6 de maig de 1993, de la Conselleria d'Economia i Hisenda, per la qual s'estableix el sistema retributiu a percebre per les Oficines Liquidadores de Districte Hipotecari per la gestió i liquidació dels Impostos sobre Transmissions patrimonials i Actes Jurídics Documentats i sobre Successions i Donacions s'ajustaran de la següent forma:  
Les retribucions dels registradors i registradores de la propietat, com a liquidadors de les Oficines Liquidadores de Districte Hipotecari, no podran superar en el seu conjunt, l- exercici 2022, l'import percebut l'exercici 2021.  
  
Article 3. Procediment de distribució de les retribucions  
La diferència entre l'import percebut pels registradors i registradores de la propietat, com a liquidadors de les Oficines Liquidadores de Districte Hipotecari en l'exercici 2021 i les retribucions ja percebudes, a data de 31 de maig de 2022 (les corresponents a les sis liquidacions dels mesos de desembre de 2021 a maig de 2022), se distribuirà proporcionalment entre les sis liquidacions pendents de realitzar (corresponents a les liquidacions dels mesos de juny a novembre de 2022) per a cadascuna de les oficines liquidadores. L'import així calculat, actuarà com a màxim a percebre en cadascuna de les liquidacions d'honoraris pendents.  
Els registradors i registradores de la propietat, com a liquidadors de les Oficines Liquidadores de Districte Hipotecari, percebran les quantitats que els corresponguen d'acord amb el que s'estableix en l'Ordre de 6 de maig de 1993, de la Conselleria d'Economia i Hisenda sempre que no superen el límit màxim mensual indicat anteriorment, i en aquest cas percebran aquest import.  
Una vegada tramitada la liquidació corresponent al mes de novembre de 2022, el romanent que puga existir entre l'import percebut en l'exercici 2021 i el percebut en l'exercici 2022, per les persones titulars dels Registres de la Propietat en el seu conjunt, es distribuirà entre aquelles que hagueren percebut una major retribució de no haver-se aplicat el límit màxim establit, de manera proporcional a la diferència produïda.  
  
  
DISPOSICIONS ADDICIONALS  
  
Primera. Imports concrets de cada Oficina Liquidadora  
Els imports concrets que corresponguen a cada oficina liquidadora, d'acord amb el procediment indicat en aquesta ordre, es determinaran per resolució de la persona titular de la Direcció General de l'Agència Tributària Valenciana.  
  
Segona. Habilitació per a l'execució  
S'autoritza la persona titular de la Direcció General de l'Agència Tributària Valenciana perquè dicte les disposicions que resulten necessàries per a l'execució de la present ordre.  
  
DISPOSICIONS TRANSITÒRIES  
  
Primera  
La present ordre s'aplicarà amb caràcter retroactiu a les retribucions dels registradors i registradores de la propietat, com a liquidadors de les Oficines Liquidadores de Districte Hipotecari, que es reporten a partir del dia 1 de juny de 2022.  
  
Segona  
Fins que no s'aprove un nou règim retributiu per a les oficines liquidadores, la mesura establida en aquesta ordre s'aplicarà als exercicis posteriors al 2022.  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 10 d'agost de 2022  
  
El conseller d'Hisenda i Model Econòmic  
ARCADI ESPAÑA GARCÍA


Còpia Permalink ELI